ROZHODNUTIE KOMISIE
zo 14. júla 2008,
ktorým sa na hospodársky rok 2008/2009 stanovujú sumy pomoci na diverzifikáciu a sumy dodatočnej pomoci na diverzifikáciu, ktoré sa majú udeliť v rámci dočasného režimu pre reštrukturalizáciu cukrovarníckeho priemyslu v Spoločenstve
[oznámené pod číslom K(2008) 3498]
(Iba anglické, bulharské, dánske, fínske, francúzske, holandské, litovské, maďarské, nemecké, poľské, portugalské, rumunské, slovenské, španielske, švédske a talianske znenie je autentické)
(2008/600/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 320/2006 z 20. februára 2006, ktorým sa stanovuje dočasný režim pre reštrukturalizáciu cukrovarníckeho priemyslu v Spoločenstve (1),
so zreteľom na nariadenie Komisie (ES) č. 968/2006 z 27. júna 2006, ktorým sa stanovujú podrobné pravidlá implementácie nariadenia Rady (ES) č. 320/2006, ktorým sa stanovuje dočasný režim pre reštrukturalizáciu cukrovarníckeho priemyslu v Spoločenstve (2), a najmä na jeho článok 13 ods. 1,
keďže:
(1)
Komisia musí do 31. mája 2008 určiť sumy pridelené každému príslušnému členskému štátu na pomoc na diverzifikáciu ustanovenú v článku 6 nariadenia (ES) č. 320/2006 a dodatočnú pomoc na diverzifikáciu ustanovenú v článku 7 uvedeného nariadenia.
(2)
Sumy pomoci na diverzifikáciu a dodatočnej pomoci na diverzifikáciu sú vypočítané na základe kvóty cukru v tonách, ktorej sa príslušný členský štát vzdal v hospodárskom roku 2008/2009, ako sa ustanovuje v článku 13 ods. 2 nariadenia (ES) č. 968/2006,
PRIJALA TOTO ROZHODNUTIE:
Článok 1
Sumy pomoci na diverzifikáciu a dodatočnej pomoci na diverzifikáciu pre príslušný členský štát ustanovené v článkoch 6 a 7 nariadenia (ES) č. 320/2006, určené v súvislosti s kvótami, ktorých sa podniky vzdali v hospodárskom roku 2008/2009, sú uvedené v prílohe k tomuto rozhodnutiu.
Článok 2
Toto rozhodnutie je určené Belgickému kráľovstvu, Bulharskej republike, Dánskemu kráľovstvu, Spolkovej republike Nemecko, Španielskemu kráľovstvu, Francúzskej republike, Talianskej republike, Litovskej republike, Maďarskej republike, Holandskému kráľovstvu, Rakúskej republike, Poľskej republike, Portugalskej republike, Rumunsku, Slovenskej republike, Fínskej republike, Švédskemu kráľovstvu a Spojenému kráľovstvu Veľkej Británie a Severného Írska.
V Bruseli 14. júla 2008